Ni Jehova ti Pagnaedantayo
“O Jehova, sika nagbalinka a pudpudno a pagnaedan maipaay kadakami bayat ti kinapkaputotan.”—SAL. 90:1.
1, 2. Ania ti panagrikna dagiti adipen ti Dios iti kaaddada iti daytoy a sistema ti bambanag, ken kasano a makuna nga adda pagtaenganda?
MARIKNAM kadi a natalgedka iti daytoy a lubong? No saan, kapadam ti dadduma pay nga adipen ni Jehova. Manipud pay idi ugma, amin a pudpudno a mangay-ayat ken Jehova imbilangda ti bagbagida kas ganggannaet iti daytoy a sistema ti bambanag. Kas pagarigan, bayat ti panagakar-akarda iti pagnaedan idi addada iti daga ti Canaan, dagiti matalek nga agdaydayaw iti Dios “silalatak nga indeklarada a ganggannaetda ken temporarioda nga agnanaed.”—Heb. 11:13.
2 Dagiti napulotan a pasurot ni Kristo, dagidiay ‘makipagili iti langlangit,’ ibilangda met ti bagbagida kas ‘ganggannaet ken temporario nga agnanaed’ iti daytoy a sistema ti bambanag. (Fil. 3:20; 1 Ped. 2:11) Ti “sabsabali a karnero” ni Kristo “saanda [met] a paset ti lubong, a kas [ken Jesus] a saan a paset ti lubong.” (Juan 10:16; 17:16) Nupay kasta, adda “pagtaengan” ti ili ti Dios. Kinapudnona, aggigiantayo iti katalgedan ken kasayaatan pay laeng a pagtaengan, a makita laeng babaen ti mata ti pammati. Insurat ni Moises: “O Jehova, sika nagbalinka a pudpudno a pagnaedan maipaay kadakami bayat ti kinapkaputotan.” * (Sal. 90:1) Kasano a ni Jehova ti “pudpudno a pagnaedan” dagiti nasungdo nga adipenna idi ugma? Kasano nga isu ti “pudpudno a pagnaedan” ti ilina ita? Ken kasano nga isu laeng ti natalged a pagnaedan iti masanguanan?
NI JEHOVA—TI “PUDPUDNO A PAGNAEDAN” DAGITI ADIPENNA IDI UGMA
3. Ania ti nakayaspingan ni Jehova iti Salmo 90:1, ken apay?
3 No dadduma, ti Biblia iyaspingna ni Jehova iti bambanag a makitatayo tapno ad-adda a maawatantayo ti personalidadna. Kas pagarigan, iladawan ti Salmo 90:1 ni Jehova kas “pagnaedan,” wenno pagtaengan. No dakamatentayo ti pagtaengan, mapanunottayo ti lugar nga addaan ayat, talna, ken pannalaknib. Apay a nayasping ni Jehova iti pagtaengan? Kuna ti Biblia a ti Dios ket ayat. (1 Juan 4:8) Isu met ti Dios ti talna, ket ‘pagnaedenna a sitatalged’ dagiti nasungdo kenkuana. (Sal. 4:8) Kas pagarigan, usigem ti pannakilangenna kadagiti matalek a patriarka, manipud ken Abraham.
4, 5. Kasano a nagbalin ti Dios a “pudpudno a pagnaedan” ni Abraham?
4 Nalabit mailadawantayo ti narikna ni Abraham, a naawagan idi iti Abram, idi imbaga kenkuana ni Jehova: “Pumanawka iti pagiliam ken kadagiti kabagiam . . . [ket] agturong[ka] iti pagilian nga ipakitakto kenka.” No nariribukan man ni Abraham, sigurado a naliwliwa iti simmaganad a kinuna ni Jehova: “Mangaramidakto iti dakkel a nasion manipud kenka ket bendisionankanto ket pagbalinekto a naindaklan ti naganmo . . . Ket bendisionakto dagidiay mangbendision kenka, ket ti mangidawdawat ti pakadaksam ilunodkonto.”—Gen. 12:1-3.
5 Babaen kadagitoy a sasao, inkari ni Jehova nga Isu ti agbalin a natalged a pagnaedan ni Abraham ken dagiti kaputotanna. (Gen. 26:1-6) Tinungpal ni Jehova ti karina. Kas pagarigan, linapdanna ti agturay iti Egipto a ni Faraon ken ni Abimelec nga ari ti Gerar tapno saanda a mamulitan ti dayaw ni Sara ken tapno maispal ti biag ni Abraham. Kasta met laeng ti panangsalaknibna kada Isaac ken Rebecca. (Gen. 12:14-20; 20:1-14; 26:6-11) Kastoy ti mabasatayo: “[Ni Jehova] saanna nga impalubos a sauren ida ti asinoman a tao, no di ket maipagapu kadakuada nangtubngar iti ar-ari, a kunkunana: ‘Saanyo a sagiden dagidiay pinulotak, ket kadagiti mammadtok dikay agaramid iti aniaman a dakes.’”—Sal. 105:14, 15.
6. Ania ti imbaga ni Isaac nga aramiden ni Jacob, ken ania ti nalabit narikna ni Jacob?
6 Karaman kadagidiay a propeta ti apoko ni Abraham a ni Jacob. Idi tiempon a mangasawa ni Jacob, kinuna kenkuana ni Isaac nga amana: “Dika mangala iti asawa manipud iti annak a babbai ti Canaan. Tumakderka, mapanka idiay Padan-aram iti balay ni Betuel nga ama ni inam ket manipud sadiay iyalaam ti bagim iti asawa manipud iti annak a babbai ni Laban.” (Gen. 28:1, 2) Nagtulnog a dagus ni Jacob. Pinanawanna ti natalged a biag ti pamiliana idiay Canaan, ket nalabit agmaymaysa a napan idiay Haran a ginasut a kilometro ti kaadayona. (Gen. 28:10) Nalabit naisaludsodna: ‘Kasano ngata kabayag a mayadayoak? Awatennakto ngata ni ulitegko ken ikkannak iti asawa a managbuteng iti Dios?’ No nariribukan man ni Jacob, sigurado a nabang-aran idi nakadanon idiay Luz, agarup 100 kilometro (60 milia) manipud Beer-seba. Ania ti napasamak idiay Luz?
7. Ania ti impasigurado ti Dios ken Jacob iti maysa a tagtagainep?
7 Idiay Luz, nagparang ni Jehova ken Jacob iti tagtagainep, ket kinunana: “Adtoy addaak kenka ket aywanankanto iti isuamin a dalan a papanam ket isublikanto iti daytoy a daga, agsipud ta saankanto a baybay-an agingga a pudno a naaramidkon ti sinaok kenka.” (Gen. 28:15) Sigurado a napabileg ken naliwliwa ni Jacob kadagita a sasao! Mailadawam kadi a magmagna, a sigagagar a makakita no kasano a tungpalen ti Dios ti karina? No pinanawam ti pagtaenganyo, nalabit tapno agserbika iti sabali a pagilian, mabalin a maawatam ti rikrikna ni Jacob. Ngem awan duadua a nariknam no kasano nga inaywanannaka ni Jehova.
8, 9. Kadagiti ania a pamay-an a nagbalin ni Jehova a “pudpudno a pagnaedan” ni Jacob, ken ania ti maadaltayo iti daytoy?
8 Idi nakadanon ni Jacob idiay Haran, sibabara nga inawat ni ulitegna a Laban. Idi agangay, intedna kenkuana da Lea ken Raquel kas assawa. Ngem iti panaglabas ti panawen, sinaur ni Laban ni Jacob, a naminsangapulo a binaliwanna dagiti tangdanna! (Gen. 31:41, 42) Kaskasdi nga inibturan ni Jacob dagitoy a di nainkalintegan nga aramid ket nagtalek a di baybay-an ni Jehova. Pudno a kasta ti inaramid ti Dios. Kinapudnona, idi imbaga ti Dios ken Jacob nga agsubli idiay Canaan, addaanen daytoy a patriarka iti “dakkel nga ar-arban ken ad-adipen a babbai ken ad-adipen a lallaki ken kamkamelio ken as-asno.” (Gen. 30:43) Naimpusuan a nagyaman ni Jacob ket inkararagna: “Saanak a maikari kadagiti amin a naayat a kinamanangngaasi ken iti isuamin a kinamatalek a winatwatmo maipaay iti adipenmo, ta binallasiwko daytoy a Jordan a ti sarukodko laeng ti kaduak ket ita nagbalinak a dua a pakarso.”—Gen. 32:10.
9 Wen, agpayso ti kinuna ni Moises iti kararagna: “O Jehova, sika nagbalinka a pudpudno a pagnaedan maipaay kadakami bayat ti kinapkaputotan”! (Sal. 90:1) Agaplikar met ita dagita a sasao agsipud ta ken Jehova “awan ti panagbaliw ti pagturongan ti anniniwan” ket itultuloyna ti agbalin a natalged a pagnaedan dagidiay nasungdo kenkuana. (Sant. 1:17) Usigentayo no kasano.
NI JEHOVA—TI ‘PUDPUDNO A PAGNAEDANTAYO’ ITA
10. Apay a masiguradotayo nga agtultuloy ni Jehova kas natalged a pagnaedan dagiti adipenna?
10 Ipapanmo nga agtestestigoka kontra iti internasional a sindikato a ti liderna ket nakasiksikap, nabileg, naulbod, ken mammapatay. Ania ngata ti riknam no rummuarka iti korte kalpasan ti maysa a bista? Natalged ngata? Siempre saan! Nainkalintegan laeng ngarud nga agkiddawka iti proteksion. Umasping iti dayta ti kasasaad dagiti adipen ni Jehova, a situtured a mangsaksaksi ken Jehova ken mangibutbutaktak iti naranggas a kabusorna, ni Satanas! (Basaen ti Apocalipsis 12:17.) Ngem napagulimek kadi ni Satanas ti ili ti Dios? Saan! Kinapudnona, agtultuloy ti irarang-aytayo. Maymaysa laeng ti makagapu: Agingga ita, ni Jehova ti kamangtayo, ti “pudpudno a pagnaedan[tayo],” nangnangruna kadagitoy maudi nga al-aldaw. (Basaen ti Isaias 54:14, 17.) Ngem saan nga agbalin ni Jehova a natalged a pagnaedantayo no agpaallilawtayo ken Satanas.
11. Ania ti maadaltayo kadagiti patriarka?
11 Adda pay maadaltayo kadagiti patriarka. Nupay nagnaedda iti daga ti Canaan, nagtalinaedda a naisina kadagiti lumugar ta ginurada ti nadangkes ken immoral a kabibiag dagita a tattao. (Gen. 27:46) Adda salsalimetmetanda a prinsipio. Saanda a kasapulan ti atiddog a listaan dagiti rumbeng ken di rumbeng nga aramiden. Umanayen ti pannakaammoda ken Jehova ken iti personalidadna. Gapu ta ni Jehova ti pagnaedanda, inkagumaanda ti saan nga agbalin a paset ti lubong. Anian a nagsayaat nga ulidan para kadatayo! Ikagkagumaam kadi a tuladen dagiti matalek a patriarka no maipapan iti panangpilim kadagiti kakaduam ken iti paglinglingayam? Makapaladingit ta ti sumagmamano a kameng ti kongregasion magusgustuanda ti dadduma a banag iti lubong ni Satanas. No adda kasta a riknam, uray bassit laeng, ikararagmo ti tulong ni Jehova. Laglagipem a kukua ni Satanas daytoy a lubong. Awan ti pannakaseknanna ken managimbubukodan.—2 Cor. 4:4; Efe. 2:1, 2.
12. (a) Kasano nga ay-aywanan ni Jehova ti naespirituan a sangakabbalayanna? (b) Ania ti makunam kadagitoy a probision?
12 Tapno masarangettayo dagiti pangallilaw ni Satanas, nasken a naan-anay a tagipatgentayo dagiti probision nga ipapaay ni Jehova iti naespirituan a sangakabbalayanna. Karaman kadagitoy a probision dagiti Nakristianuan a gimong, ti panagdaydayaw ti pamilia, ken dagiti “sagut a tattao”—dagiti pastor a dinutokan ti Dios a mangipaay iti liwliwa ken suporta tapno madaerantayo dagiti parikut iti biag. (Efe. 4:8-12) Insurat ni Kabsat George Gangas, nga adu a tawen a nagserbi a kameng ti Bagi a Manarawidwid: “No kaduak [dagiti adipen ti Dios], kasla addaak iti bukodko a pagtaengan a kaduak ti pamiliak, iti naespirituan a paraiso.” Kasta kadi met ti riknam?
13. Ania ti napateg a maadaltayo iti Hebreo 11:13?
13 Ti sabali pay a kualidad dagiti patriarka a nagsayaat a tuladen ket ti determinasionda a maiduma kadagiti tattao iti aglawlawda. Kas nadakamat iti parapo 1, “silalatak nga indeklarada a ganggannaetda ken temporarioda nga agnanaed iti daga.” (Heb. 11:13) Determinadoka kadi nga agbalin a naiduma? Pudno a saan a kanayon a nalaka dayta. Ngem kabaelam babaen ti tulong ti Dios ken suporta dagiti padam a Kristiano. Laglagipem a saanka nga agmaymaysa. Amin dagidiay mayat nga agserbi ken Jehova ket masapul a makidangadang! (Efe. 6:12) Ngem makapagballigitayo no agtalektayo ken Jehova ken pagbalinentayo a natalged a pagnaedantayo.
14. Ania a “siudad” ti inur-uray ni Abraham?
14 Kas ken Abraham, sipapanunottayo met koma iti gunggona. (2 Cor. 4:18) Insurat ni apostol Pablo nga “inur-uray [ni Abraham] ti siudad nga addaan kadagiti pudpudno a pamuon, a ti nangibangon ken nangaramid iti dayta a siudad isu ti Dios.” (Heb. 11:10) Dayta a “siudad” ket isu ti Mesianiko a Pagarian. Inur-uray dayta ni Abraham. Ngem saantayon a masapul nga urayen dayta agsipud ta agturturayen dayta idiay langit. Ken nakaad-adu ti pammaneknek nga asidegen nga iturayanna ti intero a daga. Pudpudno kadi kenka dayta a Pagarian? Im-impluensiaanna kadi ti panirigam iti biag, ti panangmatmatmo iti lubong, ken dagiti prioridadmo?—Basaen ti 2 Pedro 3:11, 12.
TI ‘PUDPUDNO A PAGNAEDANTAYO’ BAYAT NGA UMAS-ASIDEG TI PANUNGPALAN
15. Anianto ti mapasamak kadagidiay agtaltalek iti daytoy a lubong?
15 Bayat nga umas-asideg ti panungpalan ti lubong ni Satanas, ad-adda pay a kumaro “dagiti ut-ot ti panagrigat.” (Mat. 24:7, 8) Sigurado nga ad-addanto a rumigat ti kasasaad bayat ti dakkel a rigat. Marpuogto dagiti pasdek ken malapunos iti buteng dagiti tattao. (Hab. 3:16, 17) Gapu ta desperadoda unay, uraydanto la agkamang “kadagiti rukib ken kadagiti dadakkel a bato ti bambantay.” (Apoc. 6:15-17) Ngem dinto masalakniban ida uray dagiti literal a rukib wenno dagiti arig bantay a napolitikaan ken komersial nga organisasion.
16. Ania ti rumbeng a panangmatmattayo iti kongregasion Kristiano, ken apay?
16 Ngem agtultuloyto a natalged ti ili ni Jehova iti “pudpudno a pagnaedan[da],” ni Jehova a Dios. Kas ken propeta Habakuk, “agragsak[danto] ken Jehova a mismo. Agrag-o[danto] iti Dios ti pannakaisalakan[da].” (Hab. 3:18) Kadagiti ania a pamay-an nga agbalinto ni Jehova a “pudpudno a pagnaedan” bayat dayta a nariribuk a tiempo? Saantay pay nga ammo ita. Ngem manamnamatayo daytoy: Kas kadagidi Israelita a pimmanaw idiay Egipto, agtalinaedto nga organisado ti “dakkel a bunggoy” ken sisasagana nga agtungpal iti instruksion ti Dios. (Apoc. 7:9; basaen ti Exodo 13:18.) Mabalin nga ipakaammonto ni Jehova dagita nga instruksion babaen kadagiti kongregasion. Mabalin a dagiti rinibribu a kongregasion iti intero a lubong ket isu dagiti ‘makin-uneg a siled’ a naipadto iti Isaias 26:20. (Basaen.) Tagtagipatgem met laeng kadi dagiti gimong ti kongregasion? Dagus kadi nga iyap-aplikarmo ti instruksion nga ipapaay ni Jehova babaen iti kongregasion?—Heb. 13:17.
17. Kasano a ni Jehova ti “pudpudno a pagnaedan” uray dagidiay natayen a nasungdo nga adipenna?
17 Agtalinaedto ni Jehova kas ‘pudpudno a pagnaedan’ uray dagidiay matay a matalek sakbay a mangrugi ti dakkel a rigat. Kasano? Nabayagen a natay dagiti matalek a patriarka idi imbaga ni Jehova ken Moises: “Siak ti Dios ni . . . Abraham, ti Dios ni Isaac ken ti Dios ni Jacob.” (Ex. 3:6) Kalpasan nga inadaw ni Jesus dagitoy a sasao, innayonna: “Isu ket Dios, saan a dagiti natay, no di ket dagiti sibibiag, ta sibibiagda amin kenkuana.” (Luc. 20:38) Wen, sibibiag iti panangmatmat ni Jehova dagidiay nasungdo nga adipenna. Sigurado a pagungarennanto ida.—Ecl. 7:1.
18. Iti baro a lubong, kasano nga agbalin ni Jehova a “pudpudno a pagnaedan” dagiti adipenna iti naisangsangayan a pamay-an?
18 Iti asidegen a baro a lubong, agbalinto ni Jehova a “pudpudno a pagnaedan” dagiti adipenna iti sabali pay a pamay-an. Kuna ti Apocalipsis 21:3: “Adtoy! Ti tolda ti Dios adda iti sangatauan, ket isu makipagnaedto kadakuada.” Umuna, makipagnaedto ni Jehova kadagiti iturayanna ditoy daga babaen ken Kristo-Jesus. Iti ngudo ti sangaribu a tawen, inton naitungpalen ni Jesus ti panggep ti Dios ditoy daga, iyawatnanto ti Pagarian ken Amana. (1 Cor. 15:28) Kalpasan ti sangaribu a tawen, saanton a kasapulan ti perpekto a sangatauan ti panangibabaet ni Jesus; makipagnaedto kadakuada ni Jehova. Anian a nagsayaat dayta a namnamatayo! Gapuna, kas kadagiti matalek nga adipen ni Jehova idi ugma, pagbalinentayo ni Jehova a “pudpudno a pagnaedan[tayo].”
^ par. 2 Kastoy ti pannakaipatarus ti Salmo 90:1 iti bersion a Ti Biblia: “Apo, sica ti nagtataenganmi cadagiti amin a capcaputotan.”
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn